ÜMUMDÜNYA ƏDALƏT EVİ

26 mart 2016

Həzrət Əbdül-Bəhanın mandatı altında hərəkət edən dünya bəhailərinə

Sevgili dostlar,

Bu gün səhər sizin adınızdan, İlahi Plan Lövhlərindən birincisinin Həzrət Əbdül-Bəhanın qələmindən nazil olduğu o mühüm anı xatırlamaq üçün Ümumdünya Ədalət Evinin üzvləri Beynəlxalq Təbliğ Mərkəzinin üzvləri ilə birlikdə Bəhcidə Sərkər Ağanın otağında toplandılar. O keçmişin parlaq nailiyyətləri üçün ecazkar Lövhlərdən seçilmiş dualar oxundu. Planın açılmasında qarşıdakı mərhələ üçün tələb olunan əməyi dəstəkləmək üçün ilahi yardım rica edildi. Qızıl Çağın hüdudlarına çatana qədər bir-birinin ardınca gələcək mərhələlərin çağırışlarını qarşılamaqda daha böyük qələbələrin təmin edilməsi üçün səmavi bərəkət dilənildi.

İlahi Plan, Həzrət Əbdül-Bəha tərəfindən 26 mart 1916-cı illə 8 mart 1917-ci il arasında Şimali Amerika bəhailərinə ünvanlanmış o möhtəşəm silsilə məktublar Onun Atasının qüdrətli Xartiyalarından birini təşkil edir. O on dörd Lövhdə irəli sürülən, Şövqi Əfəndi izah edir, “İsmi-Əzəmin yaradıcı gücü vasitəsilə nə vaxtsa yaranmış ən qüdrətli Plandır”. Bu, “bizim öncədən proqnozlaşdıra və ya söyləyə bilməyimiz xaricində olan güclərlə irəli aparılır” və “beş qitə üzrə yayılmış əriaziləri və yeddi dənizdəki adaları onun fəaliyyət səhnəsi elan edir”. “Onun daxilində dünyanın ruhani dirilməsi və son xilasının toxumları” gizlənmişdir.

İlahi Plan Lövhlərində Həzrət Əbdül-Bəha yalnız Həzrət Bəhaullahın sevdiklərinə əmanət etdiyi məsuliyyətləri həyata keçirmək üçün zəruri olan geniş baxışı deyil, həm də müvəffəqiyyət üçün lazım olan ruhani konsepsiyaların və praktiki strategiyaların çərçivəsini vermişdir. Onun təbliğ etmək və səyahət edib təbliğ etmək, şəxsən ayağa qalxmaq və başqalarını vəkil etmək; dünyanın bütün guşələrinə getmək, adları dəqiq qeyd edilmiş ölkələri və əraziləri açmaq; müvafiq dilləri öyrənmək və Müqəddəs Yazıları tərcümə edib yaymaq; Əmrin mübəlliğlərinə, xüsusilə gənclərə təlim vermək; kütlələri, xüsusilə, yerli xalqları təbliğ etmək; Əhddə möhkəm olmaq və Əmri qorumaq və toxumları əkmək və onları üzvi böyümə prosesində becərmək kimi nəsihətlərində biz bütöv silsilə Planların – hər biri Əmrin Başçısı tərəfindən formalaşdırılan İlahi Planın spesifik bir mərhələsi olan Planların kriteriyalarını görürük ki, Quruculuq Çağı boyunca açılmaqda davam edəcəkdir.

İlahi Plan Lövhlərinə ilkin cavab ölümsüz Marta Rut kimi, müstəqil olaraq ayağa qalxmış cəmisi bir neçə nəfərin nəcib qəhrəmanlıq əməlləri ilə məhdudlaşırdı. Məhz Şövqi Əfəndi idi ki, bu Xartiyanın mənasını tədricən başa düşməkdə və onun tələblərinə sistematik şəkildə yanaşmağı öyrənməkdə Bəhai dünyasına kömək etdi. Planın icrası, İnzibati Nizam forma alana qədər iyirmi ilə yaxın bir müddətdə təxirə salındı və ondan sonra icmalar, Şimali Amerikada İlahi Planın birinci mərhələsini təşkil edən iki Yeddillik Plan daxil olmaqla, səbirlə milli planlarını həyata keçirmək üçün istiqamətləndirildilər, o vaxtadək ki, nəhayət, 1953-cü ildə hamı birinci qlobal Planda, Onillik Yürüşdə birləşə bilsinlər. Şövqi Əfəndi o mühüm onillikdən uzağa, Quruculuq Çağının “gələcək epoxalarında” “bu Milli Ruhani Məhfillərin birliyinin rəmzi olan və onların fəaliyyətlərini əlaqələndirən və vəhdət halına gətirən Ümumdünya Ədalət Evi tərəfindən daxil ediləcək dünya miqyaslı təşəbbüslərin başladılmasına” baxırdı. Bu İlahi Plan indi planet boyunca səpələnmiş klasterlərdə minlərlə insanları əhatə edə biləcək icma həyatı modelini qurmaq üçün intensiv səylərin qoyulması ilə davam edir. Qoy hər bir bəhai əvvəlkindən daha dərindən başa düşsün ki, İlahi Planın növbəti mərhələsinin bizim bu yaxınlarda Müşavirlərin Konfransına ünvanladığımız müraciətdə irəli sürülən şərtləri indiki anın meydanoxuyucu tələblərini təşkil edir – bu tələblər həm təcilidir, həm də müqəddəs və onlara fədakarcasına və əzmlə cavab verildiyi təqdirdə “Ən Böyük Sülhün elan edilməsinə və o Sülhün nəticəsi və əsas məqsədi olan dünya sivilizasiyasının açılmasına şahid olacaq Qızıl Çağın gəlişini” sürətləndirə bilər.

Müqəddəs missiyanızı yerinə yetirərkən sizin keçmiş və indiki icmalarınızın üzvlərinin qəhrəmanlıqları üzərində düşündüyümüzdə bizim ramedilməz məhəbbət və sonsuz heyranlıq hisslərimizi çatdırmaq necə mümkün ola bilər? Bizim gözlərimiz önündə açılan mənzərə şövqlü hərəkət sıralarının, üzvi çiçəklənmənin, dəfedilməz hərəkatın mənzərəsidir ki, sonda bütün dünyanı əhatə etmək üçün bəzən sezilməz olaraq, bəzən də böyük yüksəlişlə böyümüşdür: şəxsi qabiliyyətlərinin fövqünə qalxan, ilahidən məst olmuş aşiqlər, öz səlahiyyətlərini insanlığın rifahı üçün istifadə etməyi öyrənən rüşeym təsisatlar, insan potensialının bəsləndiyi sığınacaq və məktəblər kimi meydana çıxan icmalar. Biz Əmrin sədaqətli sıravi üzvlərinin ən mütəvaze xidmətlərinə və fasiləsiz səylərinə, habelə, onun qəhrəmanlarının, cəngavərlərinin və şəhidlərinin qeyri-adi nailiyyətlərinə öz izzəti-ehtiramımızı bildiririk. Geniş qitələrdə və yayılmış adalarda, arktika regionundan tutmuş səhra iqlimlərinə qədər, dağların başında və düzənliklərdə, izdihamlı şəhər məhəllələrində, çaykənarı və cəngəllik kəndlərində, siz və sizin ruhani sələfləriniz Camali-Mübarəkin müjdəsini xalqlara və millətlərə çatdırdılar. Siz dinclik və rahalığınızı fəda etdiniz və evlərinizi tərk edib tanış olmayan ölkələrə getdiniz və ya ölkədaxili postlarda yerləşdiniz. Siz ümumi rifah naminə öz maraqlarınızdan keçdiniz. Malik olduqlarınızdan, öz resurs payınızı fədakarcasına verdiniz. Siz Əmri çoxsaylı insanlara, müxtəlif şəraitlərdəki qruplara, və evlərinizdə fərdlərə təbliğ etdiniz. Siz ruhları canlandırdınız və onlara öz xidmət yollarında kömək etdiniz, Bəhai yazılarını hər yana yaydınız və təlimlərin dərindən öyrənilməsində iştirak etdiniz, bütün sahələrdə mükəmməlliyə can atdınız, hər təbəqədən olan müxtəlif insanları insanlığın xəstəliklərinin həllinin axtarılmasına aid söhbətlərə cəlb etdiniz və iqtisadi və sosial inkişaf səyləri başlatdınız. Hərçənd bəzən anlaşılmazlıqlar və problemlər meydana çıxdı, amma siz bir-birinizi bağışladınız, sıx cərgələrlə irəli yürüdünüz. Siz İnzibati Nizamın çərçivəsini ucaltdınız və Əmrə yönələn hər bir zərbədən onu qoruyaraq Əhddən möhkəm yapışdınız. Məhbuba olan atəşli məhəbbətinizə görə, siz təəssüb və yadlığa, məhrumiyyət və tənhalığa, təqib və həbslərə məruz qaldınız. Siz Əmrin həyatiliyinin və insanlığın gələcəyinin asılı olduğu neçə nəsil uşaq və gəncləri qarşılayıb bəslədiniz və sınaqdan çıxmış veteranlar kimi, Ağanın son nəfəsə qədər xidmət etmək nəsihətinə qulaq asdınız. Siz İlahi Planın açılmasının hekayətini onun birinci əsrinin tumarında yazdınız. Sevgili dostlar, gələcəyin açıq və boş tumarı sizin qarşınızda açıq durur ki, siz və sizin ruhani törəmələriniz onun üzərində dünyanın yaxşılaşdırılması üçün təzə və əbədi özündən imtina və qəhrəmanlıq əməllərini yazacaqsınız.

[İmzalanmışdır: Ümumdünya Ədalət Evi]